ปิดรับ5พันยอด28.8ล้านคน
คลังปิดยอดลงทะเบียน เราไม่ทิ้งกัน รวม 28.8 ล้านคน - ขอทบทวนสิทธิ์แล้ว 2 ล้านคน
23 เม.ย. 2563

นายลวรณ แสงสนิท ผู้อำนวยการสำนักงานเศรษฐกิจการคลัง (สศค.) เปิดเผยว่า เมื่อเวลา 24.00 น. วันที่ 22 เม.ย.2563 กระทรวงการคลังได้ปิดรับการลงทะเบียน เพื่อขอรับเงินเยียวยา 5,000 บาทต่อเดือน ผ่านเว็บไซต์ www.เราไม่ทิ้งกัน.com เป็นที่เรียบร้อย โดยมียอดลงทะเบียนรวม 28,849,725 คน
ในจำนวนผู้ลงทะเบียน กระทรวงการคลังจะเร่งตรวจสอบข้อมูล หากเป็นไปตามหลักเกณฑ์ ก็จะเร่งโอนเงินเข้าบัญชีที่ได้ลงทะเบียนไว้โดยเร็วที่สุด โดยยืนยันว่า คลังไม่ได้กำหนดว่า ผู้ที่ได้รับสิทธิ์จะต้องไม่เกินกี่ล้านคน หากผ่านเกณฑ์คลังก็จะช่วยเหลือทั้งหมด
สำหรับผู้ที่ตรวจสอบแล้วพบว่าไม่ผ่านเกณฑ์กว่า 10 ล้านคน ได้เปิดให้ยื่นทบทวนสิทธิ์ทุกกรณีตั้งแต่วันที่ 20 เม.ย.2563 โดยล่าสุดมีผู้ยื่นขอทบทวนสิทธิ์แล้วจำนวน 2 ล้านคน ในจำนวนนี้ กว่า 2 แสนคน ผ่านสิทธิ์แล้ว ไม่ต้องยื่นข้อมูลเพิ่มเติม คลังจะเร่งโอนเงิน 5,000 บาทให้ โดยเป็นกลุ่มตรวจสอบง่าย ยึดตามใบประกอบอาชีพได้เลย
นายลวรณ กล่าวว่า ในส่วนของการตรวจสอบสิทธิ์ รอบแรก ซึ่งผ่านเกณฑ์เบื้องต้นแล้วกว่า 4.2 ล้านคน คลังได้โอนเงินเกือบครบทั้งหมดแล้ว ซึ่งวันที่ 24 เม.ย.คลังจะโอนเงินให้อีก 7 แสนคน (เป็นกลุ่มข้อมูลเดิม 5 แสนคน และขอทบทวนสิทธิ์ 2 แสนคน) โดยกลุ่มนี้จะได้รับเงินต่อเนื่องไปอีก 2 เดือน ตัวเลขกลุ่มนี้จะไม่เปลี่ยนแปลง เว้นแต่มีการตรวจพบว่า ไม่ได้รับผลกระทบจริง
"ต่อไปนี้การจ่ายเงิน 5,000 บาท จะเพิ่มขึ้นทุกวัน ซึ่งกระทรวงการคลังได้เตรียมเงินไว้จ่ายให้ผู้เพียงพอ 3 เดือน เป็นที่เรียบร้อยแล้ว" นายลวรณ กล่าว